Ima deset godina da Hrvatska nema pravi boy bend.

Tome je pojavom grupe Avanati došao kraj jer sastavljena je od tri zgodna dečka, 26-godišnjeg Shauna Tiena Ninčevića, 25-godišnjeg Luke Majstorovića i 20-godišnjeg Kristiana Marolta. Pod okriljem Croatia Recordsa lansirali su prvi hrvatski selfie videospot “Prava prilika” sastavljen od snimaka s mobitela.

Nijedan od njih nema djevojku i odlučili su, kažu, od početka biti posebni pa ne skrivaju to da su pripadnici nacionalnih manjina. Shaun je Afroamerikanac s Jamajke odrastao u Hrvatskoj, Luka otvoreno govori o svom srpskom podrijetlu, a Kristian je aktivni pripadnik zagrebačke židovske zajednice.

– Shaun i ja upoznali smo se 2008. kad sam, studirajući na Pomorskom fakultetu u Rijeci, tražio cimera. Brzo smo shvatili da imamo isti pogled na glazbu i nakon faksa odlučili smo se profesionalno posvetiti estradi, a za to nam je nedostajao vokal. Tražili smo na YouTubeu i preko oglasa na webu i našli Kristiana. Povezali smo se s izvršnim producentom Branimirom Mihaljevićem i nastala je grupa Avanti – kaže Luka Majstorović.

Neobična glazbena trojka ima obiteljsku povijest po kojoj bi mogao nastati film. Shaun je po majci podrijetlom s Jamajke. Njegov otac, Zadranin Srećko Ninčević tijekom plovidbe Karibima zaljubio se u njegovu majku Elisabeth Grant, a nakon vjenčanja preselili su se u Zadar. Kristianovi djed i baka Benjamin i Mirjam bili su istaknuti članovi Židovske općine uoči Drugog svjetskog rata i jedne su noći nestali. Majka ga je odmalena odgajala da prihvaća sve različitosti. Luka se uz modernu glazbu bavi i katalogizacijom tradicijske srpske folklorne glazbe.

– Slučajno je ispalo ovako, a budući da se svi mi smatramo generacijom koja ne pati od predrasuda, nije nam problem govoriti o podrijetlu. Dapače, to naš čini jedinstvenima. Zanima nas samo glazba i njome se želimo dokazati – ističu.